Appell for håp og lys

Tale ved Lysmarkering lørdag 15. desember 2012

Akkurat nå. Mens vi står her, krøller et barn seg sammen på et sted hvor ingen burde sove. Kanskje er det kaldt, det er lenge siden barnet fikk noe mat i magen og det er ingen voksne som passer på. Kanskje barnet befinner seg i en pappkartong, kanskje under en bro eller alene på gulvet i en åpen jordhytte i Ngabu i Malawi.

Foreldreløse og hjemløse barn sovner ikke hver kveld til den myke og trygge rytmen fra en godnattsang. De sovner til sine egne hjertebank, alltid på vakt. Dette er livet til mange barn. FN anslår at rundt 153 millioner barn er foreldreløse. I tillegg kommer de barna som har et hjem og en familie, men som allikevel har det vondt fordi foreldrene ikke klarer å gi dem den tryggheten og omsorgen de trenger. Dem er det enda flere av. Verden er et tøft sted å være for mange, mange små.

Vi er samlet her i kveld til denne Lysmarkeringen for å minne oss selv og hverandre om betydningen av å hjelpe barn som trenger oss. Mange familier hjelper foreldreløse og sårbare barn gjennom å være fadder hos SOS-barnebyer, skoler og barnehager har innsamlingsaksjoner for forskjellige bistandsprosjekter til ulike land. Vi skal i kveld tenne lys som symbol på at alle barn har rett til en barndom med omsorg og kjærlighet.

Den gylne leveregel sier at du skal gjøre mot andre det du vil at andre skal gjøre mot deg. Skal vi leve opp til denne reglen, må vel det bety at vi ønsker at alle barn skal få vokse opp med den samme tryggheten, tilhørigheten og kjærligheten som vi ønsker for våre egne barn og barnebarn.

Tenk deg hvis du ikke hadde hatt mulighet til å skaffe nok mat til barna dine, at du visste at de la seg sultne. Tenk om du visste at du ikke kom til å være der for barna dine til de var store nok til å klare seg selv. Jeg tror de fleste av oss i en slik situasjon hadde håpet at det fantes hjelp, ikke bare i dag, men hjelp som gjorde det mulig å bygge en trygg og stabil fremtid for barna dine. Og det er kjernen i hva den gylne leveregel kan bety for barn: Nemlig at andre voksne må tre inn og bidra til trygghet og omsorg for foreldreløse og sårbare barn.

Vi mennesker vi deler samme klode. Vi som lurer på hva vi skal ha til middag, og ikke om det blir middag i dag, har et ansvar for medmennesker og barn som har det vanskelig. Det betyr at vi her i inn stedsnavn må ta vår del av ansvaret for sårbare barn for eksempel i Malawi.

Under parolen om *Sammen for barn i Malawi* skal SOS-barnebyer og Odd Fellow Ordenen i Norge finansiere en ny SOS-barneby i Ngabu i Malawi. Barn vil få et trygt hjem i en SOS-familie, det skal bygges skole og en barnehage. Og i tillegg får barn i lokalmiljøet en bedre oppvekst ved at sårbare familier styrkes gjennom hjelp og støtte fra et familieprogram. Alt i alt vil *Sammen for barn i Malawi* bety en bedre fremtid for tusenvis av barn som sårt trenger omsorg og trygghet.

Odd Fellow Ordenen har i uken som har gått bidratt til å verve SOS-faddere slik at sårbare og foreldreløse barn får et trygt hjem og en bedre fremtid, både i Malawi og i andre land hvor SOS-barnebyer trenger faddere. I kveld er det Artistgalla på TV2 hvor formålet også er å rekruttere faddere for SOS-barnebyer.

Vi er samlet her i dag for å tenne lys som et symbol på at alle barn på vår klode skal ha rett til et trygt hjem og for at de skal få håp om en bedre fremtid. La oss tenne lys for barn som trenger håp. Og la oss sammen synge den nye sangen «Håpet og flammen»:

Alle oppmøtte synger «Håpet og flammen».